BMT Xavfsizlik Kengashi Liviyaga qarshi keskin choralar ko'rishga qaror qildi
Xavfsizlik Kengashi Liviyada muxolifat va hukumat sulh tuzib, zo'ravonlikni darhol bas qilishi kerak deb chiqmoqda.
Kengashda bugun ushbu rezolyutsiya ma'qullangan, lekin Braziliya, Xitoy, Germaniya, Hindiston va Rossiya umuman ovoz bermagan. Hujjat BMT a'zolarini fuqarolarni himoya qilish yo'lida zarur choralar ko'rish, xususan Liviya osmonidagi harbiy samolyotlarni urib tushirishga ruxsat beradi. Xavfsizlik Kengashi muxolifat va hukumat orasida qonli janglar ketayotgan mamlakatda sulh tuzib, zo'ravonlikni darhol bas qilishga chaqirmoqda. Bing'ozi, muxolifat nazorati ostidagi yirik shahar BMT qarorini olqishlar ekan, minglab odamlar namoyish qilib, Liviya ahlini Qaddafiyni hokimiyatdan ag'darish uchun harakatni davom ettirishga undamoqda. Muxolifatni yanchishga bel bog'lagan Qaddafiy esa oppozitsiyani chekinishga chaqirib, aks holda "uyma-uy yurib, xalq dushmanlarini topib, bittama-bitta qiramiz" deya ogohlantirmoqda. Fransiya Bosh vaziri Fransua Fiyyon deydiki, uning davlati Qaddafiy tuzumiga qarshi harbiy chora ko'rish tarafdori. Britaniya va Livan ham bundan boshqa yo'l yo'q deb chiqmoqda. Liviya davlat telekanali buning oqibatlari dunyo ahli uchun ayanchli bo'ladi deya bong urmoqda. AQSh hukumati nazarida xalqaro hamjamiyat bir yoqadan bosh chiqarib ish ko'rishi lozim. Prezident Barak Obama Qaddafiyni hokimiyatdan ketishga chaqirgan. Uning fikricha Liviyaning 42 yillik rahbariga ishonch qolmagan. "Xalqingiz buni ochib aytib turibdi", - deydi u. Muxolif kuchlar bugun Bing'oziga yo'l olgan ikki harbiy samolyotni otib tushirganini aytmoqda. Qaddafiyga sodiq qo'shinlar Bingo'ziga qo'shni Ajdabiya shahrini nishonga olgan. O'tgan ikki kun ichida Ajdabiyada 30 kishi o'lgani ma'lum. Hukumat Misrata, Liviyaning uchinchi yirik shahrini muxolifatdan qaytarib olganini da'vo qilmoqda. Oppozitsiya bu yolg'on deydi.